和世弼中秋月詠懷
作者：黄庭堅
朝代：宋

paragraphs: 一年中秋最明月，也照貧家門戶來。
清光適從人意滿，壺觴政爲詩社開。
秋空高明萬物靜，此時乃見天地性。
廣文官舍非吏曹，况得數子發嘉興。
千古風流有詩在，百憂坐忘知酒聖。
露華侵衣寒耿耿，絕勝永夏處深甑。
人生此歡良獨難，夜如何其看斗柄。
王甥俊氣橫九州，樽前爲予商聲謳。
松煙灑落成珠玉，溪藤卷舒爛銀鉤。
北門樓鹵地險壯，金堤濁河天上流。
離宮殿閣礙飛鳥，霸業池臺連禿鶖。
當日西園湛清夜，冠蓋追隨皆貴游。
使臣詞句高突兀，慷慨悲壯如曹劉。
我於人閒觸事懶，身世江湖一白鷗。
空餘詩酒興不淺，尚能呻吟卧糟邱。
偶然青衫五斗米，奪去黄柑千戶侯。
永懷丹楓樹微脫，洞庭瀟湘晚風休。
晴波上下掛明鏡，棹歌放船空際浮。
不須乞靈向沈謝，清興自與耳目謀。
江山於人端有助，君不見至今宋玉傳悲秋。
期君異時明月夜，把酒岳陽黄鶴樓。